Limpopo, KZN kry oornag 200 mm reënLetaba-laagwaterbrug (Foto: Tonel Thom/SANParks – Kruger National Park/Facebook) Dele in KwaZulu-Natal en Limpopo het die afgelope naweek oornag meer as 200 mm reën gekry en die Suid-Afrikaanse Weerdiens (SAWD) waarsku oor nóg reën vir die komende week. Volgens die weerdiens se reënverslag het sowat 294 mm reën Vrydag oornag in die Tshivhase-omgewing in Limpopo geval. Die Thohoyandou-omgewing het oor die naweek byna 300 mm reënval in geheel aangemeld, met 113 mm reën wat Sondag in 24 uur geval het. In Tzaneen, ook Limpopo, is altesaam 266 mm reën die afgelope week aangeteken. Die Levubu-omgewing het in dieselfde tydperk altesaam 224 mm reën gekry. By Charters Creek naby St. Lucia in KwaZulu-Natal is 242 mm reën Saterdag aangeteken. Altesaam 173 mm is dieselfde dag by die Mbazwana-vliegveld, 165 mm in Richardsbaai en 135 mm in Riverview aangemeld. Altesaam 98 mm reën is Sondag in Barberton in Mpumalanga aangeteken, gevolg deur Komatidraai met 58 mm reën. Talle oorstromings is in dié gebiede aangemeld. In Gauteng het 70 mm reën Sondag in Lanseria geval en dele van Johannesburg het tot 42 mm reën in 24 uur gekry. Maandag is ŉ oranje vlak 9-waarskuwing teen swaar reën vir die Laeveld van Mpumalanga en langs die platorandgebiede van Limpopo en Mpumalanga uitgereik. Nwaswitshaka-burg (Foto: SANParks – Kruger National Park/Facebook) Lehlohonolo Thobela, ŉ weervoorspeller verbonde aan die Suid-Afrikaanse Weerdiens (SAWD), sê wydverspreide reën- en donderbuie word tot die naweek vir die sentrale, noordelike en noordoostelike dele van die land voorspel, waaronder provinsies soos Gauteng, Mpumalanga, Limpopo, Gauteng, Noordwes, Vrystaat en die Oos-Kaap. Woensdag is daar ŉ 80%-kans op swaar reën en donderbuie in Gauteng, die oostelike dele van noordwes en die suidwestelike dele van Limpopo. Teen Donderdag sal hierdie swaar weer na die sentrale dele van die Vrystaat, Noordwes en KwaZulu-Natal versprei. Hannelee Doubell, woordvoerder van die weerdiens, sê die aanhoudende reën oor die naweek kan toegeskryf word aan ŉ stadigbewegende afsnylaagdrukstelsel, wat oor die binneland gebly het. Dit het saamgegaan met die teenwoordigheid van ŉ bykomende laagdrukstelsel oor suidelike Mosambiek en noordelike KwaZulu-Natal. Hierdie afsnylaagtepunt het teen die einde van die naweek aansienlik verswak, maar die weerdiens voorspel dat ŉ vars reënstelsel na vore tree, wat tans na Zimbabwe vanuit die ooste na binne beweeg, en na verwagting in die komende dae weswaarts sal beweeg. “Hierdie stelsel sal waarskynlik verdere aanhoudende en swaar reën vir die noordoostelike en noordelike provinsies veroorsaak,” sê Doubell.